《读五贤传偶成五首 其三 咏陆机》
明代·陈谟

辞吴还入洛，云汉昭文章。玄圃积白玉，累累俱夜光。

长歌豪士赋，委质成都王。列军朝歌城，震鼓数百里。

悲风天际来，牙旗遽披靡。至今华亭鹤，闻者为流涕。

莼羹敌羊酪，黄耳为书邮。顾荣既知己，士龙亦东头。

吴中佳山水，卒岁宜忘忧。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。